Nafarroako Parlamentuko Mahaiak, 2017ko urriaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Geroa Bai, EH Bildu Nafarroa eta Podemos-Ahal Dugu talde parlamentarioek eta Izquierda-Ezkerrako foru parlamentarien elkarteak aurkezturiko mozioa, zeinaren bidez Estatuko Gobernua premiatzen baita Sociedad Anónima Estatal Correos y Telégrafos, SAn langile finkoak sartzeko deialdia alda dezan, aldi baterako enplegua finko bihurtzearen esparruan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2017ko urriaren 9an

Lehendakaria: Ainhoa Aznárez Igarza

MOZIOAREN TESTUA

Behean sinatzen duten talde parlamentarioen eledunek, Legebiltzarreko Erregelamenduan ezarritakoaren babesean, mozio hau aurkezten dute, Osoko Bilkuran eztabaidatu eta bozkatzeko.

Sociedad Estatal Correos y Telégrafos, SAk, 2015. urterako Estatuko Aurrekontu Orokorrei buruzko abenduaren 26ko 36/2014 Legearen hamabosgarren xedapen gehigarrian ezartzen den baimenarekin bat, eta III. Hitzarmen Kolektiboaren 41. artikuluari jarraikiz, langile finkoak sartzeko deialdi bat egin du, IV. langile-taldeko (langile operatiboak) aldi baterako enplegua egonkortzeko prozesuaren esparruan, 2.345 langile sartzeko. Ireki den hautapen prozesura jo dezakete bai Correoseko behin-behineko langileek bai konpainian lan egin nahi duten pertsona guztiek.

Correosek gaur egun 51.383 langile ditu, eta horietako % 21ek behin-behineko kontratua dute, kontratazio-poltsen bidez kudeatua. Behin-behineko langile horiek antzinatasun-aldi oso luzeak izanda dihardute enpresaren zerbitzuan, zenbait kasutan are 20 urteko antzinatasuneraino ere iritsita.

Irekitako egonkortze-prozesuan, Correos y Telégrafos, SA estatu-sozietate publikoak ez du kontuan hartu lan egoera berezi hori. Hautapen prozesuan antzinatasuna merezimendu gisa hartzen da, baina bakarrik azkeneko zazpi urteetarako. Horrek diskriminazioa dakar behin-behineko hainbat langilerentzat, enpresari zerbitzua hamarkadetan zehar eman ondoren ere azterketa bat gainditzera behartuta suertatzen direlako, urteetan bete duten lanpostu baterako gaitasuna frogatzeko.

Egoera horrek kezka handia sorrarazi du ukitutako kolektiboarengan, eta hala adierazi zuten ekainaren 13an Garapen Ekonomikoko batzordean egin zen lan saioan.

Erabaki proposamena:

Nafarroako Parlamentuak Estatuko Gobernua premiatzen du Sociedad Estatal Correos y Telégrafos, SAn langile finkoak sartzeko deialdia alda dezan aldi baterako enplegua finko bihurtzearen esparruan, eta lanpostu publikoak finko bihurtzeko prozedura bat ezar dezan, gardena eta egiaztagarria, finkatze-irizpide gisa aintzat hartuko duena kontratazio-poltsetan izena emana duten behin-behineko langileen antzinatasun osoa.

Iruñean, 2017ko urriaren 5ean

Foru parlamentariak: Rafael Eraso Salazar, Aranzazu Izurdiaga Osinaga, Carlos Couso Chamarro eta José Miguel Nuin Moreno